**EMLÉKEZTETŐ JEGYZŐKÖNYV**

**Bana község külterületén tervezett szélerőművek telepítéséhez szükséges**

**Telepítési tanulmányterv Lakossági Fórum keretében történő ismertetéséről**

**a településrendezési szerződés megkötését megelőzően**

**Időpont: 2025. szeptember 23. (kedd) 10:00 óra**

**Helyszín: Banai Polgármesteri Hivatal Nagyterem**

**Jelenlévők:**

Toma Richárd, polgármester

Schosz Gábor, a beruházó képviselője

Németh Eszter, tervező

Nagy Éva, települési főépítész (online)

érintett ingatlantulajdonosok, érdeklődők

A lakossági fórum megnyitása

**Toma Richárd** polgármester köszöntötte a megjelenteket, és ismertette a lakossági fórum célját. Elmondta, hogy a fórum tárgya a Bana község közigazgatási területén tervezett szélerőműpark létesítéséhez kapcsolódó telepítési tanulmányterv és az ehhez szükséges településrendezési terv módosítás bemutatása. Kiemelte, hogy az érintett úthálózattal kapcsolatban több gazdálkodó részéről kérdések és aggályok merültek fel, amelyek megbeszélése a fórum egyik kiemelt célja.

Tájékoztatta a jelenlévőket, hogy a rendezési tervvel kapcsolatos kérdések és hozzászólások jegyzőkönyvezése érdekében hangfelvétel készül, amennyiben ehhez a jelenlévők hozzájárulnak. A hangfelvétel kizárólag a rendezési tervvel kapcsolatos szakaszra vonatkozik; az ezt követő, úttal kapcsolatos egyeztetés már nem kerül rögzítésre. A jelenlévők kifogást nem emeltek.

A rendezési terv módosításának ismertetése

**Schosz Gábor** kiegészítésében elmondta, hogy a lakossági fórum két részből áll:

egyrészt a településrendezési terv módosításának lakossági véleményezési szakaszából, másrészt az ehhez kapcsolódó közlekedési és útfejlesztési kérdések megvitatásából. Jelezte, hogy a rendezési tervet **Németh Eszter** tervező készíti, a települési főépítész **Nagy Éva** on-line vesz részt az egyeztetésen. Javasolta, hogy elsőként a rendezési terv ismertetésére kerüljön sor, majd ezt követően történjen meg a párbeszéd.

Tervezői tájékoztató

**Németh Eszter** tervező ismertette a rendezési terv módosításának előzményeit és tartalmát.

Elmondta, hogy a módosítás alapját a Greenenergy Zrt. által készített telepítési tanulmányterv képezi, amely hét darab szélerőmű elhelyezését tartalmazza Bana község külterületén. A telepítési tanulmányterv korábban – jogszabályi előírások szerint – lakossági fórumon már bemutatásra került, és a mostani eljárás ennek elfogadását követő lépés.

Kiemelte, hogy az előző fórumon bemutatott anyaghoz képest lényegi változás nem történt:

továbbra is 7 darab szélerőmű létesítése szerepel a tervben, a tervezett elhelyezés Bana északi külterületi részén történne, a térképeken jelölt körök a szélerőművek elhelyezési pontjait, illetve a rotorlapátok által igénybe vett területet mutatják.

Ismertette, hogy magas építmények kizárólag abban az esetben helyezhetők el, ha azok a településrendezési tervben kifejezetten kijelölésre kerülnek. A szélerőművek mezőgazdasági övezetben, a szabályozási terven narancssárga sraffozással jelölt területeken lennének elhelyezhetők, kizárólag ezeken a kijelölt területeken.

Részletezte, hogy a tervezési folyamat során számos jogszabályi és szakmai szempontot kellett figyelembe venni, többek között:

* ökológiai hálózat elemei,
* kiváló termőhelyi adottságú szántóterületek,
* világörökség-várományos területek,
* tájképvédelmi területek,
* madár- és denevérvonulási útvonalak.

A különböző kizáró tényezők figyelembevételével szűkült le azon területek köre, ahol a szélerőművek elhelyezése egyáltalán lehetséges. A tervezett tornyok 130 méter magasak, a gondolán elhelyezett 87 méteres rotorlapátokkal.

A rendezési terv módosítása egyszerűsített eljárásban történik, amelynek első lépése a lakossági véleményezés. A tervanyag megtekinthető az önkormányzat honlapján, valamint az E-TÉR felületen, ügyfélkapus belépéssel. A lakosság számára biztosított véleményezési határidő az önkormányzati közzétételt követően 5 nap, az E-TÉR felületen pedig 15 nap.

A beérkező észrevételeket a jegyzőkönyv rögzíti, illetve az írásban érkező véleményekre tervezői válasz készül. Az eljárásrend szerint minden véleményről a képviselő-testület dönt. A lakossági véleményezési szakaszt követően a terv szakhatósági egyeztetésre kerül, majd a zárószakaszban – az esetleges módosítások után – a képviselő-testület dönt a végleges elfogadásról. A tervezett szélerőművek száma a további eljárás során nem növekedhet, ugyanakkor szakhatósági vélemény alapján csökkenhet.

Lakossági észrevételek és hozzászólások

(közlekedési és útfejlesztési kérdések)

**Németh Eszter** tervező tájékoztatást adott arról, hogy a szélerőművek építéséhez és üzemeltetéséhez szükséges közlekedési kapcsolatok kialakítása a településrendezési szerződés része. A beruházó vállalja, hogy a kivitelezéshez és a későbbi karbantartáshoz szükséges utakat járható állapotba hozza, valamint ahol szükséges, a közútként történő lejegyzéshez az önkormányzat részére anyagi hozzájárulást biztosít. Ismertette, hogy a rendezési tervben szerepel egy jelenleg jogilag nem rendezett útszakasz, amely tervezett közútként kerülne kiszabályozásra, valamint a meglévő nyomvonalon helyenként ívkorrekció és útszélesítés válhat szükségessé.

**Schosz Gábor** elmondta, hogy a helyszínen jelenleg látható út a földhivatali nyilvántartás szerint nem létezik, jogilag szabálytalanul alakult ki. A beruházó ezért olyan nyomvonal-korrekciót dolgozott ki, amely a földhivatalnál jogszerűen átvezethető, és lehetővé teszi a közútként történő nyilvántartásba vételt. Hangsúlyozta, hogy a szabályozási tervben a maximálisan szükséges – 6 méteres – szélesség kerül feltüntetésre annak érdekében, hogy a későbbi részletes tervezés során a jogszabályi követelményeknek megfelelő út alakítható ki.

Érintett ingatlantulajdonosok részéről több észrevétel és aggály hangzott el:

* jelezték, hogy az út hosszú ideje a területen található,
* kifogásolták a tervezett nyomvonal eltérését a jelenleg használt úttól,
* aggályosnak tartották, hogy a kijelölt szabályozási vonal a mezőgazdasági művelést akadályozza, illetve a táblák feldarabolását eredményezi,
* felmerült, hogy a meglévő út nyomvonalának bővítése miért nem lehetséges,
* többen méltánytalannak ítélték meg a felajánlott pénzügyi kompenzációt.

Egyes hozzászólók hangsúlyozták, hogy álláspontjuk szerint a tulajdonjogot érintő korlátozások kizárólag előzetes megállapodás és megfelelő ellenérték mellett fogadhatók el, és kifogásolták, hogy a tervezett nyomvonal a meglévő, használatban lévő út helyett új területet érint.

**Schosz Gábor** válaszában rögzítette, hogy:

* jelenleg nem történt kisajátítás,
* a tulajdonosok indikatív ajánlatot kaptak, amelynek elfogadása nem kötelező,
* a beruházó célja konszenzus kialakítása,
* a jelenlegi út jogszerűen nem engedélyezhető, ezért új, legálisan nyilvántartható út kialakítása szükséges,
* a nyomvonal felülvizsgálatát a beruházó megvizsgálja.

**Toma Richárd** polgármester jelezte, hogy az önkormányzat tud a gazdálkodók aggályairól, és kérte, hogy az érintettek írásban is fogalmazzák meg észrevételeiket, amelyek a döntés-előkészítés során figyelembevételre kerülnek.

**Dr. Hekmann Tibor** aljegyző tájékoztatta a jelenlévőket, hogy a lakossági fórumon elhangzó, név szerint rögzített vélemények a jegyzőkönyv részét képezik, és joghatással bírnak az eljárás során, külön nyilatkozat benyújtása nem feltétlenül szükséges.

**Németh Eszter** tervező kérte, hogy a rendezési tervhez kapcsolódó konkrét észrevételek név szerint kerüljenek rögzítésre, különös tekintettel arra, hogy az érintettek a tervezett útszabályozási vonallal nem értenek egyet, és kérik a kialakult, bemért geodéziai nyomvonal figyelembevételét.

A jelenlévők egyetértettek abban, hogy az egységes álláspont az út tervezett szabályozási vonalával szembeni kifogás, míg magával a szélerőművek elhelyezésével kapcsolatban érdemi ellenvetés nem hangzott el.

A lakossági fórum lezárása

A hozzászólások összegzését követően a Polgármester megköszönte a részvételt, és megállapította, hogy a lakossági fórum lezárult.

Jegyzőkönyvet készítette: Nagy Éva mb. főépítész